标题：李洞
人物介绍
李洞，字才江，人，诸王孙也。慕贾岛为诗，铸其像，事之如神。时人但诮其僻涩，而不能贵其奇峭，唯吴融称之。昭宗时不第，游蜀卒。诗三卷。 晚唐诗人李洞有一百七十余首诗歌(残句六句)流传至今,其中涉及蜀中的诗篇约有三十首,占其创作总量的六分之一,足见蜀中经历在其诗歌创作中占有的重要地位。
作品
《赠唐山人》
垂须长似发，七十色如黳。醉眼青天小，吟情太华低。
千年松绕屋，半夜雨连溪。邛蜀路无限，往来琴独携。 
《送云卿上人游安南》 　　（一作送僧游南海）
春往海南边，秋闻半夜蝉。鲸吞洗钵水，犀触点灯船。
岛屿分诸国，星河共一天。长安却回日，松偃旧房前。 
郑补阙山居 　　
高节谏垣客，白云居静坊。马饥餐落叶，鹤病晒残阳。
野雾昏朝烛，溪笺惹御香。相招倚蒲壁，论句夜何长。
送曹郎中南归，时南中用军
桂水净和天，南归似谪仙。系绦轻象笏，买布接蛮船。
海气蒸鼙软，江风激箭偏。罢郎吟乱里，帝远岂知贤。
锦江陪兵部郑侍郎话诗著棋
落叶溅吟身，会棋云外人。海枯搜不尽，天定著长新。
月上分题遍，钟残布子匀。忘餐二绝境，取意铸陶钧。 
中秋月 　　
四十五秋宵，月分千里毫。冷沉中岳短，光溢太行高。
不寐清人眼，移栖湿鹤毛。露华台上别，吟望十年劳。
送沈光赴福幕（一作送福州从事）
泉齐岭鸟飞，雨熟荔枝肥。南斗看应近，北人来恐稀。
潮浮廉使宴，珠照岛僧归。幕下逢迁拜，何官著茜衣。
鄠郊山舍题赵处士林亭
圭峰秋後叠，乱叶落寒墟。四五百竿竹，二三千卷书。
云深猿拾栗，雨霁蚁缘蔬。只隔门前水，如同万里馀。 
赋得送贾岛谪 　　长江
敲驴吟雪月，谪出国西门。行傍长江影，愁深汨水魂。
筇携过竹寺，琴典在花村。饥拾山松子，谁知贾傅孙。 
河阳道中 　　
冲风仍蹑冻，提辔手频呵。得事应须早，愁人不在多。
雪田平入塞，烟郭曲随河。翻忆江涛里，船中睡盖蓑。 
送知己赴濮州
中路行僧谒，邮亭话海涛。剑摇林狖落，旗闪岳禽高。
苔长空州狱，花开梦省曹。濮阳流政化，一半布风骚。 
送行脚僧
瓶枕绕腰垂，出门何所之。毳衣沾雨重，棕笠看山欹。
夜观入枯树，野眠逢断碑。邻房母泪下，相课别离词。 
龙州送人赴举
献策赴招携，行宫积翠西。挈囊秋卷重，转栈晚峰齐。
踏月趋金阙，拂云看御题。飞鸣岂回顾，独鹤困江泥。 
送安抚从兄夷偶中丞
奉诏向军前，朱袍映雪鲜。河桥吹角冻，岳月卷旗圆。
僧救焚经火，人修著钓船。六州安抚後，万户解衣眠。 
送远上人
海岳两无边，去来都偶然。齿因吟後冷，心向静中圆。
虫网花间井，鸿鸣雨後天。叶书归旧寺，应附载钟船。 
宿凤翔天柱寺穷易玄上人房
天柱暮相逢，吟思天柱峰。墨研青露月，茶吸白云钟。
卧语身粘藓，行禅顶拂松。探玄为一决，明日去临邛。 
下第送张霞归觐江南
此道背於时，携归一轴诗。树沈孤鸟远，风逆蹇驴迟。
草入吟房坏，潮冲钓石移。恐伤欢觐意，半路摘愁髭。 
送人之天台
行李一枝籐，云边晓扣冰。丹经如不谬，白发亦何能。
浅井仙人境，明珠海客灯。乃知真隐者，笑就汉廷徵。 
维摩畅林居（一作题维摩畅上人房） 　　
诸方游几腊，五夏五峰销。越讲迎骑象，蕃斋忏射雕。
冷筇和雪倚，朽栎带云烧。从此西林老，瞥然三万朝。 
送张乔下第归宣州 　　诗道世难通，归宁楚浪中。早程残岳月，夜泊隔淮钟。
一镜随双鬓，全家老半峰。无成来往过，折尽谢亭松。 
送卢郎中赴金州 　　云明天岭高，刺郡辍仙曹。危栈窥猿顶，公庭扫鹤毛。
出军青壁罅，话道白眉毫。远集歌谣客，州前泊几艘。 
江干即事 　　病卧四更後，愁闻报早衙。隔关沈水鸟，侵郭噪园鸦。
吏瘦餐溪柏，身羸凭海槎。满朝吟五字，应不老烟霞。 
寄贺郑常侍 　　山亦怀恩地，高禽尽下飞。吏穿霞片望，僧扫月稜归。
省拜墀烟近，林居玉漏微。曾令驻锡话，聊用慰攀依。 
登楼 　　川上值楼开，寒山四面来。竹吹人语远，峰碍鸟飞回。
生死别离陌，朝昏云雨堆。谁知独立意，溅泪落莓苔。 
赠禅友 　　散花留内殿，宫女梦谈禅。树杪开楼锁，云中认岳莲。
溪声过长耳，筇节出羸肩。飞句相招宿，多逢有月天。 
早春友人访别南归
南归来取别，穷巷坐青苔。一盏薄醨酒，数枝零落梅。
潮生楚驿闭，星在越楼开。明日望君处，前临风月台。 
题云际寺
开门风雪顶，上彻困飞禽。猿戏青冥里，人行紫阁阴。
腊泉冰下出，夜磬月中寻。尽欲居巖室，如何不住心。 
山寺老僧
云际众僧里，独攒眉似愁。护茶高夏腊，爱火老春秋。
海浪南曾病，河冰北苦游。归来诸弟子，白遍後生头。 
同僧宿道者院
携文过水宿，拂席四廊尘。坠果敲楼瓦，高萤映鹤身。
点灯吹叶火，谈佛悟山人。尽有栖霞志，好谋三教邻。 
古柏
手植知何代，年齐偃盖松。结根生别树，吹子落邻峰。
古榦经龙嗅，高烟过雁冲。可佳繁叶尽，声不碍秋钟。 
赠王凤二山人
山兄望鹤信，山弟听乌占。养药同开鼎，休棋各枕奁。
相逢九江底，共到五峰尖。愿许为三友，羞将白发挦。 
避地冬夜与二三禅侣吟集茅斋
四海通禅客，搜吟会草亭。捻髭孤烛白，闭目众山青。
松挂敲冰杖，垆温注月瓶。独愁悬旧旆，笏冷立残星。
赠道微禅师
铜瓶涩泻水，出碛蹑莲层。猛虎降低鼠，盘雕望小蝇。
通禅五天日，照祖几朝灯。短发归林白，何妨剃未能。
吊草堂禅师
杖屦疑师在，房关四壁蛩。贮瓶经腊水，响塔隔山钟。
乳鸽沿苔井，斋猿散雪峰。如何不见性，倚遍寺前松。
宿长安苏雍主簿厅
县对数峰云，官清主簿贫。听更池上鹤，伴值岳阳人。
井锁煎茶水，厅关捣药尘。往来多屣步，同舍即诸邻。
秋宿润州刘处士江亭
北梦风吹断，江边处士亭。吟生万井月，见尽一天星。
浪静鱼冲锁，窗高鹤听经。东西渺无际，世界半沧溟。
秋日曲江书事
门摇枯苇影，落日共鸥归。园近鹿来熟，江寒人到稀。
片云穿塔过，枯叶入城飞。翻怕宾鸿至，无才动礼闱。
秋宿经上人房
江房无叶落，松影带山高。满寺中秋月，孤窗入夜涛。
旧真悬石壁，衰发落铜刀。卧听晓耕者，与师知苦劳。
冬日题觉公牛头兰若
天寒高木静，一磬隔川闻。鼎水看山汲，台香扫雪焚。
鹤归惟认刹，僧步不离云。石室开禅後，轮珠谢圣君。
送皇甫校书自蜀下峡，归觐襄阳
蜀道波不竭，巢乌出浪痕。松阴盖巫峡，雨色彻荆门。
宿寺青山尽，归林彩服翻。苦吟怀冻馁，为吊浩然魂。
题西明寺攻文僧林复上人房
谁寄湘南信，阴窗砚起津。烧痕碑入集，海角寺留真。
楼憩长空鸟，钟惊半阙人。御沟圆月会，似在草堂身。
寄翠微无可上人（一作无学禅师）
远近众心归，居然占翠微。展经猿识字，听法虎知非。
泉注城池梦，霞生侍卫衣。玄机不可学，何似总无机。
喜鸾公自蜀归
禁院对生台，寻师到绿槐。寺高猿看讲，钟动鸟知斋。
扫石月盈帚，滤泉花满筛。归来逢圣节，吟步上尧阶。
题新安国寺
佛亦遇艰难，重兴叠废坛。偃松枝旧折，画竹粉新乾。
开讲宫娃听，抛生禁鸟餐。钟声入帝梦，天竺化长安。
蕃寇侵逼，南归道中
云州三万骑，南走疾飞鹰。回碛星低雁，孤城月伴僧。
敲关通汉节，倾府守河冰。无处论边事，归溪夜结罾。
送东宫贾正字之蜀
南朝献晋史，东蜀瞰巴楼。长栈怀宫树，疏峰露剑州。
半空飞雪化，一道白云流。若次江边邑，宗诗为遍搜。
吊侯圭常侍
我重君能赋，君褒我解诗。三堂一拜遇，四海两心知。
影挂僧挑烛，名传鹤拂碑。涪江吊孤冢，片月下峨嵋。
颜上人房（一作题西明自觉上人房）
御沟临岸行，远岫见云生。松下度三伏，磬中销五更。
雨淋经阁白，日闪剃刀明。海畔终须去，烧灯老国清。
题薛少府庄
何须凿井饮，门占古溪居。寂寞苔床卧，寒虚玉柄书。
有期登白阁，又得赏红蕖。清浅蒲根水，时看鹭啄鱼。
寄太白隐者
开辟已来雪，为山长欠春。高遮辞碛雁，寒噤入川人。
栈阁交冰柱，耕樵隔日轮。此中栖息者，不识两京尘。
秋宿青龙禅阁
前山不可望，暮色渐沉规。日转须弥北，蟾来渤海西。
风铃乱僧语，霜蘗欠猿啼。阁外千家月，分明见里迷。
登圭峰旧隐寄荐福栖白上人
返照塔轮边，残霖滴几悬。夜寒吟病甚，秋健讲声圆。
粟穗乾灯焰，苔根浊水泉。西峰埋藓石，秋月即师禅。
将之蜀别友人
嘉陵雨色青，澹别酌参苓。到蜀高诸岳，窥天合四溟。
书来应隔雪，梦觉已无星。若遇多吟友，何妨勘竺经。
吊膳曹从叔郎中
华省支残俸，寒蔬办祭稀。安坟对白阁，买石折朱衣。
蜀客弹琴哭，江鸥入宅飞。帆吹佳句远，不独遍王畿。
乱後龙州送郑郎中兼寄郑侍御
待车登叠嶂，经乱集鸰原。省坏兰终洁，台寒柏有根。
县清江入峡，楼静雪连村。莫隐匡山社，机云受晋恩。
段秀才溪居送从弟游泾陇
抱疾寒溪卧，因循草木青。相留开夏蜜，辞去见秋萤。
朔雪痕侵雍，边烽焰照泾。烟沈陇山色，西望涕交零。
题刘相公光德里新构茅亭
野色迷亭晓，龙墀待押班。带涎移海木，兼雪写湖山。
月白吟床冷，河清直印闲。唐封三万里，人偃翠微间。
江峡寇乱寄怀吟僧
半锡探寒流，别师猿鹤洲。二三更後雨，四十字边秋。
立塞吟霞石，敲鼙看雪楼。扶亲何处隐，惊梦入嵩丘。
贺昭国从叔员外转本曹郎中
苔砌塔阴浓，朝回尚叫蛩。粟徵山县欠，官转水曹重。
灯照楼中雨，书求海上峰。诗家无骤显，一一古人踪。
赠宋校书
曾伴元戎猎，寒来梦北军。闲身不计日，病鹤放归云。
石上铺棋势，船中赌酒分。长言买天姥，高卧谢人群。
越公上人洛中归寄南孟家兄弟
洛下因归去，关西忆二龙。笠漫河岸雪，衣着虢城钟。
睡鸭浮寒水，樵人出远峰。何当化闾俗，护取草堂松。
龙州送裴秀才
违拜旆旗前，松阴路半千。楼冲高雪会，驿闭乱云眠。
榜挂临江省，名题赴宅筵。人求新蜀赋，应贵浣花笺。
题慈恩友人房
贾生耽此寺，胜事入诗多。鹤宿星千树，僧归烧一坡。
塔稜垂雪水，江色映茶锅。长久堪栖息，休言忆镜波。
寄窦禅山薛秀才
窦岭吟招隐，新诗满集贤。白衫春絮暖，红纸夏云鲜。
琴缠江丝细，棋分海石圆。因知醉公子，虚写世人传。
西蜀与崔先生话东洛旧游
王屋峭难名，三刀梦四更。日升当地缺，星尽未天明。
度雪云林湿，穿松角韵清。崔家开锦浪，忆著水窗声。
上昭国水部从叔郎中
极南极北游，东泛复西流。行匝中华地，魂销四海秋。
题诗在琼府，附舶出青州。不遇一公子，弹琴吊古丘。
题玉芝赵尊师院
晓起磬房前，真经诵百篇。漱流星入齿，照镜石差肩。
静闭街西观，存思海上仙。闲听说五岳，穷遍一根莲。
送卢少府之任巩洛
从知东甸尉，铨注似恩除。带土移嵩术，和泉送尹鱼。
印床寒鹭宿，壁记醉僧书。堂下诸昆在，无妨候起居。
送人归觐河中
青门冢前别，道路武关西。有寺云连石，无僧叶满溪。
河长随鸟尽，山远与人齐。觐省波涛县，寒窗响曙鸡。
锦城秋寄怀弘播上人
极顶云兼冻，孤城露洗初。共辞嵩少雪，久绝贝多书。
远照雁行细，寒条狖挂虚。分泉煎月色，忆就茗林居。
圭峰溪居寄怀韦曲曹秀才
南北飞山雪，万片寄相思。东西曲流水，千声泻别离。
巴猿学导引，陇鸟解吟诗。翻羡家林赏，世人那得知。
送舍弟之山南
南山入谷游，去彻山南州。下马云未尽，听猿星正稠。
印茶泉绕石，封国角吹楼。远宦有何兴，贫兄无计留。
题南鉴公山房
竹房开处峭，迥挂半山灯。石磬敲来穴，不知何代僧。
讲归双袖雪，禅起一盂冰。唯说黄桑屐，当时著秣陵。
送知己
郡清官舍冷，枕席溅山泉。药气来人外，灯光到鹤边。
梦秦书印斗，思越画渔船。掷笏南归去，波涛路几千。
送人赴职湘潭
南征虽赴辟，其奈负高科。水合湘潭住，山分越国多。
梅花雪共下，文●●相和。白发陪官宴，红旗影里歌。
过野叟居
野人居止处，竹色与山光。留客羞蔬饭，洒泉开草堂。
雨馀松子落，风过术苗香。尽日无炎暑，眠君青石床。
吊郑宾客
朝行丧名节，岳色惨天风。待漏秋吟断，焚香夜直空。
骨寒依垅草，家尽逐边鸿。一吊知音後，归来碎峄桐。
送从叔书记山阴隐居
山顶绝茅居，云泉绕枕虚。烧移僧影瘦，风展鹭行疏。
卷箔清江月，敲松紫阁书。由来簪组贵，不信教猿锄。
避暑庄严禅院
定里无烦热，吟中达性情。入林逢客话，上塔接僧行。
八水皆知味，诸翁尽得名。常论冰井近，莫便厌浮生。
寄清演
忽闻清演病，可料苦吟身。不见近诗久，徒言华发新。
别来山已破，住处月为邻。几绕庭前树，於今四十春。
迁村居二首
移居入村宇，树阙见城隍。云水虽堪画，恩私不可忘。
猿涎滴鹤氅，麈尾拂僧床。弃逐随樵牧，何由报稻粱。
歌乐听常稀，茅亭静掩扉。槎来垂钓次，月落问安归。
远客传烧研，幽禽看衲衣。眼前无俗事，松雨蜀山辉。
出山睹春榜
未老鬓毛焦，心归向石桥。指霞辞二纪，吟雪遇三朝。
连席频登相，分廊尚祝尧。回眸旧行侣，免使负嵩樵。
贾岛墓
一第人皆得，先生岂不销。位卑终蜀士，诗绝占唐朝。
旅葬新坟小，魂归故国遥。我来因奠洒，立石用为标。
观水墨障子
若非神助笔，砚水恐藏龙。研尽一寸墨，扫成千仞峰。
壁根堆乱石，床罅插枯松。岳麓穿因鼠，湘江绽为蛩。
挂衣岚气湿，梦枕浪头舂。只为少颜色，时人著意慵。
对棋
小槛明高雪，幽人斗智棋。日斜抛作劫，月午蹙成迟。
倚杖湘僧算，翘松野鹤窥。侧楸敲醒睡，片石夹吟诗。
雨点奁中渍，灯花局上吹。秋涛寒竹寺，此兴谢公知。
题竹溪禅院
溪边山一色，水拥竹千竿。鸟触翠微湿，人居酷暑寒。
风摇瓶影碎，沙陷履痕端。爽极青崖树，平流绿峡滩。
闲来披衲数，涨後卷经看。三境通禅寂，嚣尘染著难。
投献吏部张侍郎十韵
苔染马蹄青，何曾似在城。不於僧院宿，多傍御沟行。
隐岫侵巴叠，租田带渭平。肩囊寻省寺，袖轴遍公卿。
梦入连涛郡，书来积雪营。泪随边雁堕，魂逐夜蝉惊。
发愤巡江塔，无眠数县更。玄都一病客，兴善几回莺。
贡艺披沙细，酬恩戴岳轻。心期公子念，滴酒在雕楹。
终南山二十韵
关内平田窄，东西截杳冥。雨侵诸县黑，云破九门青。
暂看犹无暇，长栖信有灵。古苔秋渍斗，积雾夜昏萤。
怒恐撞天漏，深疑隐地形。盘根连北岳，转影落南溟。
穷穴何山出，遮蛮上国宁。残阳高照蜀，败叶远浮泾。
斸竹烟岚冻，偷湫雨雹腥。闲房僧灌顶，浴涧鹤遗翎。
梯滑危缘索，云深静唱经。放泉惊鹿睡，闻磬得人醒。
踏著神仙宅，敲开洞府扃。棋残秦士局，字缺晋公铭。
一谷势当午，孤峰耸起丁。远平丹凤阙，冷射五侯厅。
万丈冰声折，千寻树影停。望中仙岛动，行处月轮馨。
叠石移临砌，研胶泼上屏。明时献君寿，不假老人星。
秋日同觉公上人眺慈恩塔六韵
九级耸莲宫，晴登袖拂虹。房廊窥井底，世界出笼中。
照牖三山火，吹铃八极风。细闻槎客语，遥辨海鱼冲。
禁静声连北，江寒影在东。谒师开秘锁，尘日闭虚空。
感知上刑部郑侍郎
寄掩白云司，蜀都高卧时。邻僧照寒竹，宿鸟动秋池。
帝诵嘉莲表，人吟宝剑诗。石渠流月断，画角截江吹。
闲出黄金勒，前飞白鹭兹。公心外国说，重望两朝推。
静藓斜圭影，孤窗响锡枝。兴幽松雪见，心苦砚冰知。
缘杖虫声切，过门马足迟。漏残终卷读，日下大名垂。
平碛容雕上，仙山许狖窥。数联金口出，死免愧丘为。
叙事寄荐福栖白（一作听白公话旧）
险倚石屏风，秋涛梦越中。前朝吟会散，故国讲流终。
北地闻巴狖，南山见碛鸿。楼高惊雨阔，木落觉城空。
兔满期姚监，蝉稀别楚公。净瓶光照客，拄杖朽生虫。
平地塔千尺，半空灯一笼。祝尧谈几句，旋泻海涛东。
送龙州田使君旧诗家
御札轸西陲，龙州出牧时。度关云作雪，挂栈水成澌。
剑淬号猿岸，弓悬宿鹤枝。江灯混星斗，山木乱枪旗。
锁库休秤药，开楼又见诗。无心陪宴集，吟苦忆京师。
和知己赴任华州
东门罢相郡，此拜动京华。落日开宵印，初灯见早麻。
鹤身红旆拂，仙掌白云遮。塞色侵三县，河声聒两衙。
松根醒客酒，莲座隐僧家。一道帆飞直，中筵岳影斜。
书名寻雪石，澄鼎露金沙。锁合眠关吏，杯寒啄庙鸦。
分台话嵩洛，赛雨恋烟霞。树谷期招隐，吟诗煮柏茶。
题咸阳楼
晚亚古城门，凭高黯客魂。塞侵秦旧国，河浸汉荒村。
客路飏书烬，人家带水痕。猎频虚冢穴，耕苦露松根。
墙外峰粘汉，冰中日晃原。断碑移作砌，广第灌成园。
北马疑眠碛，南人忆钓湓。桥闲野鹿过，街静禁鸦翻。
滩鼓城隍动，云冲太白昏。标衣多吕裔，荷锸或刘孙。
吊问难知主，登攀犟滴樽。不能扶壮势，冠剑惜乾坤。
赠兴善彻公上人
师资怀剑外，徒步管街东。九里山横烧，三条木落风。
古池曾看鹤，新塔未吟虫。夜久龙髯冷，年多麈尾空。
心宗本无碍，问学岂难同。
龙池春草
龙池清禁里，芳草傍池春。旋长方遮岸，全生不染尘。
和风轻动色，湛露静流津。浅得承天步，深疑绕御轮。
鱼寻倒影没，花带湿光新。肯学长河畔，绵绵思远人。
秋宿梓州牛头寺
月去檐三尺，川云入寺楼。灵山顿离众，列宿不多稠。
篆字焚初缺，翻经诵若流。窗闲二江冷，帘卷半空秋。
诏散松梢别，棋终竹节收。静增双阙念，高并五翁游。
鹤梦生红日，云闲锁梓州。望空工部眼，骚乱广文头。
石室僧调马，银河客问牛。晓楼归下界，大地一浮沤。
送韦太尉自坤维除广陵
全蜀拜扬州，征东辍武侯。直来万里月，旁到五峰秋。
幢冷遮高雪，旗闲卓乱流。谢朝明主喜，登省旧寮愁。
隔海城通舶，连河市响楼。千官倚元老，虚梦法云游。
赠曹郎中崇贤所居（一作上崇贤曹郎中）
闲坊宅枕穿宫水，听水分衾盖蜀缯。药杵声中捣残梦，茶铛影里煮孤灯。
刑曹树荫千年井，华岳楼开万仞冰。诗句变风官渐紧，夜涛舂断海边籐。
赠昭应沈少府
行宫接县判云泉，袍色虽青骨且仙。鄠杜忆过梨栗墅，潇湘曾桌雪霜天。
华山僧别留茶鼎，渭水人来锁钓船。东送西迎终几考，新诗觅得两三联。
上司空员外
禅心高卧似疏慵，诗客经过不厌重。籐杖几携量碛雪，玉鞭曾把数嵩峰。
夜眠古巷当城月，秋直清曹入省钟。禹凿故山归未得，河声暗老两三松。
叙旧游寄栖白
老著重袍坐石房，竺经休讲白眉长。省冲鼍没投江岛，曾看鱼飞倚海樯。
晓炙冻盂原日气，夜挑莲碗禁灯光。吟诗五岭寻无可，倏忽如今四十霜。
哭栖白供奉
闻说孤窗坐化时，白莎萝雨滴空池。吟诗堂里秋关影，礼佛灯前夜照碑。
贺雪已成金殿梦，看涛终负石桥期。逢山对月还惆怅，争得无言似祖师。
赠入内供奉僧
内殿谈经惬帝怀，沃州归隐计全乖。数条雀尾来南海，一道蝉声噪御街。
石枕纹含山里叶，铜瓶口塞井中柴。因逢夏日西明讲，不觉宫人拔凤钗。
感恩书事寄上集义司徒相公
积雪峰西遇奖称，半家寒骨起沟塍。镇时贤相回人镜，报德慈亲点佛灯。
授钺已闻诸国静，坐筹重见大河澄。功居第一图烟阁，依旧终南满杜陵。
赠永崇李将军充襄阳制置使
拜官门外发辉光，宿卫阴符注几行。行处近天龙尾滑，猎时陪帝马鬃香。
九城王气生旗队，万里寒风入箭疮。从此浩然声价歇，武中还有李襄阳。
寄淮海惠泽上人
海涛痕满旧征衣，长忆初程宿翠微。竹里桥鸣知马过，塔中灯露见鸿飞。
眉毫别後应盈尺，巖木居来定几围。他日愿师容一榻，煎茶扫地学忘机。
春日隐居官舍感怀
风吹烧烬杂汀沙，还似青溪旧寄家。入户竹生床下叶，隔窗莲谢镜中花。
苔房毳客论三学，雪岭巢禽看两衙。销得人间无限事，江亭月白诵南华。
春日即事寄一二知己
浴马池西一带泉，开门景物似樊川。朱衣映水人归县，白羽遗泥鹤上天。
索米夜烧风折木，无车春养雪藏鞭。缙绅处士知章句，忍使孤窗枕泪眠。
废寺闲居寄怀一二罢举知己（一作省归郎）
病居废庙冷吟烟，无力争飞类病蝉。槐省老郎蒙主弃，月陂孤客望谁怜。
税房兼得调猿石，租地仍分浴鹤泉。处世堪惊又堪愧，一坡山色不论钱。
题尼大德院
云鬟早岁断金刀，戒律曾持五百条。台上灯红莲叶密，眉间毫白黛痕销。
绣成佛国银为地，画出王城雪覆桥。清净高楼松桧寺，世雄翻愧自低腰。
怀张乔张霞
西风吹雨叶还飘，忆我同袍隔海涛。江塔眺山青入佛，边城履雪白连雕。
身离世界归天竺，影挂虚空度石桥。应念无成独流转，懒磨铜片鬓毛焦。
赠徐山人
徐生何代降坤维，曾伴园公采紫芝。瓦砾变黄忧世换，髭须放白怕人疑。
山房古竹粗於树，海岛灵童寿等龟。知叹有唐三百载，光阴未抵一先棋。
寄南岳僧
新秋日後晒书天，白日当松影却圆。五字句求方寸佛，一条街擘两行蝉。
不曾著事於机内，长合教山在眼前。花落俦公房外石，调猿弄虎叹无缘。
华山
碧山长冻地长秋，日夕泉源聒华州。万户烟侵关令宅，四时云在使君楼。
风驱雷电临河震，鹤引神仙出月游。峰顶高眠灵药熟，自无霜雪上人头。
和曹监春晴见寄
竺庙邻钟震晓鸦，春阴盖石似仙家。兰台架列排书目，顾渚香浮瀹茗花。
胶溜石松粘鹤氅，泉离冰井熨僧牙。功成名著扁舟去，愁睹前题罩碧纱。
赠三惠大师
枫猿峤角别多时，二教兼修内学师。药树影中频缀偈，莲峰朵下几窥棋。
游归笋长齐童子，病起巢成露鹤儿。诏落五天开夏讲，两街人竞礼长眉。
送醉画王处士
几年乘兴住南吴，狂醉兰舟夜落湖。别後鹤毛描转细，近来牛角饮还粗。
同餐夏果山何处，共钓秋涛石在无。关下相逢怪予老，篇章役思绕寰区。
闻杜鹃
万古潇湘波上云，化为流血杜鹃身。长疑啄破青山色，只恐啼穿白日轮。
花落玄宗回蜀道，雨收工部宿江津。声声犹得到君耳，不见千秋一甑尘。
赋得送轩辕先生归罗浮山
旧山归隐浪摇青，绿鬓山童一帙经。诗帖布帆猿鸟看，药煎金鼎鬼神听。
洞深头上聆仙语，船静鼻中闻海腥。此处先生应不住，吾君南望漫劳形。
送包处士
秋思枕月卧潇湘，寄宿慈恩竹里房。性急却於棋上慢，身闲未免药中忙。
休抛手网惊龙睡，曾挂头巾拂鸟行。闻说石门君旧隐，寒峰溅瀑坏书堂。
赠庞炼师（女人）
家住涪江汉语娇，一声歌戛玉楼箫。睡融春日柔金缕，妆发秋霞战翠翘。
两脸酒醺红杏妒，半胸酥嫩白云饶。若能携手随仙令，皎皎银河渡鹊桥。
送友罢举赴边职
出剡篇章入洛文，无人细读叹俱焚。莫辞秉笏随红旆，便好携家住白云。
过水象浮蛮境见，隔江猿叫汉州闻。高谈阔略陈从事，盟誓边庭壮我军。
病猿
瘦缠金锁惹朱楼，一别巫山树几秋。寒想蜀门清露滴，暖怀湘岸白云流。
罢抛檐果沉僧井，休拗崖冰溅客舟。啼过三声应有泪，画堂深不彻王侯。
毙驴
蹇驴秋毙瘗荒田，忍把敲吟旧竹鞭。三尺焦桐背残月，一条藜杖卓寒烟。
通吴白浪宽围国，倚蜀青山峭入天。如画海门支肘望，阿谁家卖钓鱼船。
宿叶公棋阁
带风棋阁竹相敲，局莹无尘拂树梢。日到长天征未断，钟来岳顶劫须抛。
挑灯雪客栖寒店，供茗溪僧爇废巢。因悟修身试贪教，不须焚火向三茅。
送郄先辈归觐华阴
桂枝博得凤栖枝，欢觐家僮舞翠微。僧向瀑泉声里贺，鸟穿仙掌指间飞。
休停砚笔吟荒庙，永别灯笼赴锁闱。骚雅近来颓丧甚，送君傍觉有光辉。
赠可上人
寺门和鹤倚香杉，月吐秋光到思馋。将法传来穿泱漭，把诗吟去入嵌巖。
模糊书卷烟岚滴，狼藉衣裳瀑布缄。不断清风牙底嚼，无因内殿得名衔。
东川高仆射
油幢影里拜清风，十里貔貅一片雄。三印锁开霜满地，四门关定月当空。
泉浮山叶人家过，诏惹垆香鸟道通。新起画楼携客上，弦歌筵内海榴红。
宿成都松溪院
松持节操溪澄性，一炷烟岚压寺隅。翡翠鸟飞人不见，琉璃瓶贮水疑无。
夜闻子落真山雨，晓汲波圆入画图。尘拥蜀城抽锁後，此中犹梦在江湖。
吊曹监
宅上愁云吹不散，桂林诗骨葬云根。满楼山色供邻里，一洞松声付子孙。
甘露施衣封泪点，秘书取集印苔痕。吟魂醉魄归何处，御水呜呜夜绕门。
赠长安毕郎中
高门寒沼水连云，鹭识朱衣傍主人。地肺半边晴带雪，天街一面静无尘。
朝回座客酬琴价，衙退留僧写鹤真。从此几迁为计相，蓬莱三刻奏东巡。
寄东蜀幕中友
官亭池碧海榴殷，遥想清才倚画栏。柳絮涨天笼地暖，角声经雨透云寒。
晓侵台座香烟湿，夜草军书蜡炬乾。为话门人吟太苦，风摧兰秀一枝残。
曲江渔父
儿孙闲弄雪霜髯，浪飐南山影入檐。卧稳篷舟龟作枕，病来茅舍网为帘。
值春游子怜莼滑，通蜀行人说鲙甜。数尺寒丝一竿竹，岂知浮世有猜嫌。
和刘驾博士赠庄严律禅师
人言紫绶有光辉，不二心观似草衣。尘劫自营还自坏，禅门无住亦无归。
松根穴蚁通山远，塔顶巢禽见海微。每话南游偏起念，五峰波上入船扉。
智新上人话旧
蟋蟀灯前话旧游，师经几夏我经秋。金陵市合月光里，甘露门开峰朵头。
晴眺远帆飞入海，夜禅阴火吐当楼。相看未得东归去，满壁寒涛泻白鸥。
和淮南太尉留题凤州王氏别业
清秋看长鹭雏成，说向湘僧亦动情。节屋折将松上影，印龛移锁月中声。
野人陪赏增诗价，太尉因居著谷名。闲想此中遗胜事，宿斋吟绕凤池行。
乙酉岁自蜀随计趁试不及
客卧涪江蘸月厅，知音唤起进趋生。寒梅折後方离蜀，腊月圆前未到京。
风卷坏亭羸仆病，雪糊危栈蹇驴行。文昌一试应关分，岂校褒斜两日程。
龙州韦郎中先梦六赤，後因打叶子以诗上
红蜡香烟扑画楹，梅花落尽庾楼清。光辉圆魄衔山冷，彩镂方牙著腕轻。
宝帖牵来狮子镇，金盆引出凤凰倾。微黄喜兆庄周梦，六赤重新掷印成。
和寿中丞伤猿
遗挂朱栏锁半寻，清声难买恨黄金。悬崖接果今何在，浅井窥星影已沉。
归宅叶铺曾睡石，入朝灯照旧啼林。小山罢绕随湘客，高树休升对岳禽。
天竺省怜伤倍切，亲知宽和思难任。相门恩重无由报，竟托仙郎日夜吟。
上灵州令狐相公（一作赠高仆射自安西赴阙）
征蛮破虏汉功臣，提剑归来万里身。笑倚凌烟金柱看，形容憔悴老於真。
寓言
三千宫女露蛾眉，笑煮黄金日月迟。麟凤隔云攀不及，空山惆怅夕阳时。
客亭对月
游子离魂陇上花，风飘浪卷绕天涯。一年十二度圆月，十一回圆不在家。
宿鄠郊赠罗处士
川静星高栎已枯，南山落石水声粗。白云钓客窗中宿，卧数嵩峰听五湖。
有寄
爱酒耽棋田处士，弹琴咏史贾先生。御沟临岸有云石，不见鹤来何处行。
送三藏归西天国
十万里程多少碛，沙中弹舌授降龙。五天到日应头白，月落长安半夜钟。
金陵怀古
古来无此战争功，日日戈船卷海风。一遇灵鰲开睡眼，六朝灰烬九江空。
长安县厅
主人寂寞客屯邅，愁绝终南满案前。乞取中庭籐五尺，为君高斸扣青天。
题晰上人贾岛诗卷
贾生诗卷惠休装，百叶莲花万里香。供得半年吟不足，长须字字顶司仓。
送僧清演归山
毛褐斜肩背负经，晓思吟入窦山青。峰前野水横官道，踏著秋天三四星。
赠僧
不羡王公与贵人，唯将云鹤自相亲。闲来石上观流水，欲洗禅衣未有尘。
题学公院池莲
竹引山泉玉甃池，栽莲莫怪藕生丝。如何不似麻衣客，坐对秋风待一枝。
山居喜友人见访
入云晴斸茯苓还，日暮逢迎木石间。看待诗人无别物，半潭秋水一房山。
秋宿长安韦主簿厅
水木清凉夜直厅，愁人楼上唱寒更。坐劳同步帘前月，鼠动床头印锁声。
冬忆友人
吟上山前数竹枝，叶翻似雪落霏霏。枕前明月谁动影，睡里惊来不觉归。
怀圭峰影林泉
吾家旧物贾生传，入内遥分锡杖泉。鹤去帝移宫女散，更堪呜咽过楼前。
赠青龙印禅师
雨涩秋刀剃雪时，庵前曾礼草堂师。居人昨日相过说，鹤已生孙竹满池。
戏赠侯常侍
葛洪卷与江淹赋，名动天边傲石居。两蜀词人多载後，同君讳却马相如。
绣岭宫词
春日迟迟春草绿，野棠开尽飘香玉。绣岭宫前鹤发翁，犹唱开元太平曲。
中秋月（一作廖凝诗）
九十日秋色，今秋已半分。孤光吞列宿，四面绝微云。
众木排疏影，寒流叠细纹。遥遥望丹桂，心绪更纷纷。
宿书僧院